钦定古今图书集成/明伦汇编/氏族典/第035卷 > 《廖用贤尚友录》 > 龚茂良
## 钦定古今图书集成/明伦汇编/氏族典/第035卷 > 《廖用贤尚友录》 > 龚茂良

按《宋史龚茂良传》：“茂良，字实之，兴化军人。绍兴八年
进士第，为南安簿，邵武司法。父母丧，哀号擗踊，邻不
忍闻。调泉州察推，以廉勤称，改宣教郎，以黄祖舜荐，
召试馆职，除秘书省正字，累迁吏部郎官，除监察御
史，迁右正言。梁珂、曾觌、龙大渊用事，茂良极言之，不
报，除太常少卿，五辞不拜，除直秘阁，知建宁府。后起”
广东提刑，就知信州。召对崇政殿，除直显谟阁、江西
运判兼知隆兴府。江西大旱，茂良发廪振赡。以右文
殿修撰再任，疫疠大作，命医治疗，全活数百万。进待
制敷文阁，赏其救荒之功。召对，除礼部侍郎。上亟用
茂良，即拜参知政事。叶衡罢，上命以首参行相事，奏：
“朱熹操行耿介，宜蒙录用。”淳熙四年，因疾求去，殿中
侍御史谢廓然劾之，遂责降、安置英州。父子卒于贬
所。后复资政殿学士，谥“庄敏。”